מלניה ולטיסיה ראש בראש: מי לבשה את השמלה הזאת טוב יותר?
השתיים לא נראות הרבה בציבור לאחרונה, אבל באופן מפתיע נתנו שתי הופעות פומביות דומות להפליא כמעט באותו הזמן. לטיסיה הלכה על עיצוב מקומי שכבר אזל מהמלאי, ומלניה הפתיעה עם תווית מחיר נגישה שלא כהרגלה. אז מי לקחה את הסיבוב?
המלכה לטיסיה והגברת הראשונה מלניה שותפות לטעם מצוין, אבל הסגנון האישי שלהן לא יכול להיות רחוק יותר. בעוד לטיסיה לבבית, חמה ותמיד דואגת להרים לרשתות אופנה עממיות, אם אפשר מבנות מולדתה, מלניה שומרת על דיסטנס, קוטורית עד העצם וכשהיא מחליטה ללבוש זארה, זה לפעמים נגמר בקטסטרופה. לכן הופתענו במיוחד לראות את השתיים באירועים פומביים, עסק נדיר בפני עצמו בימים אלה, בלוקים כמעט תאומים.
לטיסיה יצאה עם המלך פליפה לפגישה עם שר הבריאות הספרדי, במנזר סנטה מריה שליד העיר טרגונה. הלוק כלל מסיכה חד פעמית, את הנעליים האהובות על המלכה – נעלי אספדריל נקשרות של הלייבל מקרנה, ושמלת-חולצה מחויטת בגוון תכלת, שמשלבת יפה בין אלגנטיות לרומנטיקה בזכות קשירה במרכז והרבה בד נשפך. על עיצוב הבגד אחראי פדרו דל יירו המדרידאי, ומחירו 750 שקלים (למרות שכבר לא קיים במלאי). את השיער לטיסיה אספה בקוקו מסודר וגבוה, ונראתה מקסים בהמשך המאמץ המלכותי לגרום לספרדים להשקיע בתיירות פנים בקיץ הזה.
במעבר חד אל מעבר לאוקיינוס, מלניה יצאה לראשונה עם מסיכה, והגיעה לתחנת כיבוי אש שם פגשה שוטרים וכבאים נרגשים והעניקה לצוות מתנות: קופסאות אוכל, שקיות הפתעה, אלכוג'ל והמון מסיכות רב פעמיות. לצד טוב לבה של מלניה, היה בהגעה צד פוליטי ברור: הדהוד התמיכה שמביע טראמפ במשטרה ובדרך פעילותה בהפגנות בעקבות רצח ג'ורג' פלויד. "הנשיא ואני ממשיכים לתמוך בכבאים ובשוטרים המסורים, שמסכנים את חייהם בכל יום על מנת לשמור על הרחובות שלנו בטוחים", הצהירה מלניה.
פוליטיקה בצד, הגברת הראשונה נראתה נהדר בשמלה של רייצ'ל רוי, במחיר נמוך במיוחד יחסית לבחירותיה הרגילות – 480 שקלים. היא אפילו ירדה מהעקבים, לתוך נעלי עור לבנות בסגנון בלרינה של רוג'ר ויוייה, מחירן 2,400 שקלים.
למרות הדמיון באאוטפיטים, שתי נשות המנהיגים הציגו גישות שונות למסיכות קורונה: בניגוד ללטיסיה, שהתאימה את גוון המסיכה לשמלה, מלניה דווקא התאימה את שלה לנעליים, ועטתה מסיכה לבנה ודי גדולה שהסתירה את מרבית פניה. נותר רק להכריע, מי עשתה את זה יותר טוב?